Jan Taks bly oop, maar wil jou nie sien nie | Netwerk24
Deur Hanlie Stadler 27 Maart 2020 14:15
Die Suid-Afrikaanse Inkomstediens (SAID) bly oop tydens die inperking.
Die Suid-Afrikaanse Inkomstediens (SAID) bly oop tydens die inperking en sal al sy dienste aan individue en ondernemings lewer. Jy sal egter regtig 'n goeie rede – en 'n vaste afspraak – moet hê om die SAID se kantore te kan besoek.
Die diens pleit by belastingbetalers om elektroniese kanale soos eFiling te gebruik, of sy kontaksentrum met enige belastingnavrae te bel.
Edward Kieswetter, kommissaris van die SAID, het die diens se "maatskaplike solidariteit" uitgespreek met almal wat deur die siekte geraak word, insluitend belastingbetalers en ondernemings wat finansieel deur die inperking geknou word.
"Ons wil hulle verseker dat die SAID daartoe verbind bly om die dienste te lewer wat nodig is sodat die regering die nodige belastinginkomste ontvang wat die verskaffing van openbare goedere en dienste finansier, terwyl ons verseker dat die broodnodige terugbetalings vloei na belastingbetalers wat reeds swaarkry.
"Ek is seker daarvan eerlike belastingbetalers wil ook die versekering hê dat ons belasting- en doeanewette van krag bly om bedrieglike en misdadige misbruik van die belastingstelsel te voorkom."
Benewens gewone belastingverwante take gaan die SAID oor die volgende maande sy hande vol hê om die belastingvergunnings in werking te stel wat die regering aangekondig het.
Dit sluit in dat klein en mediumondernemings met 'n omset van minder as R50 miljoen 20% van die lopende inkomstebelasting van werknemers (PAYE) wat aan die SAID oorbetaal moet word, vir vier maande kan uitstel en 'n deel van hul voorlopige maatskappybelasting oor die volgende ses maande kan uitstel.
Afsprake: Slegs belastingbetalers wat alle aanlyn dienste en die kontaksentrum probeer het en steeds nie geholpe is nie, mag "as absolute uitsondering" 'n afspraak maak om 'n SAID-kantoor te besoek. 'n Kennisgewing (SMS of e-pos) wat die afspraak bevestig, moet saam met bewys van identiteit getoon word indien belastingbetalers onderweg na die SAID deur 'n geregsdienaar gevra word waarheen hulle gaan.